[bookmark: _GoBack]На основу члана 13. став 2. Закона о порезу на увоз угљенично интензивних производа („Службени гласник РС”, број 109/25),
Министар финансија доноси
ПРАВИЛНИК
о роковима и подацима које Управа царина доставља пореској управи у складу са Законом о порезу на увоз угљенично интензивних производа
Члан 1.
Овим правилником прописују се подаци, у вези са увозом угљенично интензивних производа, о којима Министарство финансија – Управа царина (у даљем тексту: Управа царина) води евиденцију и које доставља Министарству финансија – Пореској управи (у даљем тексту: Пореска управа), као и рокови за достављање тих података.
Члан 2.
Управа царина Пореској управи доставља следеће податке из Јединствене царинске исправе (у даљем тексту: ЈЦИ):
1) тарифну ознаку номенклатуре Царинске тарифе из рубрике 33;
2) трговачки назив робе из рубрике 31;
3) количину робе и јединицу мере из рубрика 35, 38 и 41;
4) земљу порекла робе из рубрике 34;
5) вредност робе за царинске сврхе из рубрика 22, 42, 46 и 47;
6) број ЈЦИ и датум прихватања декларације из рубрике А;
7) податке о увознику (назив, ПИБ, адреса седишта) из рубрике 8;
8) податке о царинској испостави која је спровела поступак из рубрике А;
9) податке о царински одобреном поступку из рубрике 37;
10) све друге податке садржане у јединственој царинској декларацији који су од значаја за примену Закона о порезу на увоз угљенично интензивних производа („Службени гласник РС”, број 109/25).
Члан 3.
Подаци из члана 2. овог правилника достављају се Пореској управи електронским путем, најкасније до десетог у месецу за претходни месец.
Члан 4.
Овај правилник ступа на снагу осмог дана од дана објављивања у „Службеном гласнику Републике Србије”.

